แนวโน้มดัชนีเช้าเปิดอ่อนก่อนแกว่งแคบขาลง
นักวิเคราะห์ประเมินดัชนีเช้าวันนี้ขายทำกำไรหลังขึ้นแรง หนี้กรีซยังกดดัน-ดอลลาร์แข็ง
16 ก.พ. 2555

นักวิเคราะห์ประเมินดัชนีเช้าวันนี้ขายทำกำไรหลังขึ้นแรง หนี้กรีซยังกดดัน-ดอลลาร์แข็ง
นายถนอมศักดิ์ สหรัตน์ชัย ผู้บังคับบัญชาสายงานวิจัย บล.โนมูระ พัฒนสิน กล่าวว่า ตลาดหุ้นไทยเช้านี้น่าจะขายทำกำไรหลังขึ้นแรงเมื่อวาน กรีซยังไม่ค่อยมั่นใจอาจต้องรอถึง 20 ก.พ.ที่อียูจะมีประชุม แต่คงจะแค่อ่อนตัวชั่วคราว ความเสี่ยงมีแต่ไม่เยอะ ขณะที่ตัวแปรด้านลบวันนี้ดอลลาร์แข็ง ต้องระวังเพราะปกติ flow ถ้าเงินเข้า ดอลลาร์จะต้องอ่อน เพราะใช้ดอลลาร์ในการซื้อเยอะ
"ดัชนีน่าจะเป็นลักษณะของการอ่อนตัวเปิดมาอ่อน ขึ้นๆ ลงๆ กลุ่มโภคภัณฑ์อาจจะมีแรงขาย เพราะการซื้อยังมีอยู่แต่การไล่ราคาอาจชะลอ"นายถนอมศักดิ์ กล่าว 
ปัจจัยในประเทศรอ พ.ร.ก.กู้เงิน วันที่ 22 ก.พ.ด้านปัจจัยบวกบริษัทประกันญี่ปุ่นแจ้งมีการจ่ายเงินให้บริษัทญี่ปุ่นในไทยที่ถูกน้ำท่วม จะดีสำหรับหุ้นที่เริ่มต้นการผลิตใหม่ เช่น ยานยนต์ ชิ้นส่วน